সিপিআইএম-এর বিরুদ্ধে আন্দোলন করেই মমতার ক্ষমতায় আসা। এখন অবশ্য সিপিআইএম অত বড় বিপদ নয় তৃণমূলের কাছে। আর রাজ্য কংগ্রেসকে তো ‘মানুষ’ বলেই মনে করেন না তৃণমূল নেত্রী। তবু নবান্ন অভিযান নিয়ে হোক বা বিধায়ক ভাঙানোর জন্যই হোক, বাম-কংগ্রেসের সঙ্গে মমতার বিবাদ লেগেই রয়েছে।
কিন্তু এখন কয়েকদিন রাজ্যে কং-বামেদের সঙ্গে কোনও ঝগড়া করা যাবে না বলেই একপ্রকার অঘোষিত সিদ্ধান্ত হয়েছে তৃণমূলের অন্দরে। অন্তত ২০ জুলাই পর্যন্ত। কারণ, রাষ্ট্রপতি নির্বাচন।
রাষ্ট্রপতি নির্বাচনের আগে বিজেপি শিবিরের কাছে বিরোধী দলগুলির কোনও ‘ভাঙনের চিহ্ন’ সামনে না আসে, তার জন্য সচেষ্ট হয়েছেন মমতা। 

এই বিষয়ে অন্যান্য খবর

নেতাজি পরিবারের বাড়িতে সিন্ডিকেট হামলা, ছাড় পেলেন না মমতার সাংসদ
মোদীর প্রার্থীকে সমর্থন করতে চায় তৃণমূলের একাংশ, রাষ্ট্রপতি নির্বাচন নিয়ে দলে কাজিয়া


মঙ্গলবারই রাষ্ট্রপতি নির্বাচনে বিরোধী দলগুলির প্রার্থী মীরা কুমার বিধানসভায় তৃণমূল, কংগ্রেস ও বাম বিধায়কদের কাছে ভোট চাইতে আসেন। সেখানেও সেই আপাত ঐক্যের ছবিই দেখা যায়।
সিপিআইএম সমর্থিত কংগ্রেস প্রার্থী মীরা কুমারকে সমর্থন করা যাবে না বলে ত্রিপুরার তৃণমূল নেতারা বিদ্রোহ করেছেন। সেই দাবিতে কান না দিয়ে, কড়া হাতে বিদ্রোহ দমনে উদ্যোগী হয়েছেন মমতা।
শোনা যাচ্ছে জুলাইয়েই রাজ্য বিধানসভার ছোট অধিবেশন ডাকার কথা ভেবেছিল সরকার কর্তৃপক্ষ। কিন্তু সেখানে বাম-কংগ্রেস বিধায়করা সরকারের বিরোধিতা করবেই, তখন আবার মমতা-বাম-কংগ্রেস সম্পর্ক তলানিতে চলে যাবে, এই আশঙ্কাতেই অধিবেশন আপাতত ডাকা হবে না বলেই সিদ্ধান্ত হয়েছে।
অধিবেশন না ডাকার কারণ ২১ জুলাই ধর্মতলার তৃণমূলের সমাবেশের কথা বলা হচ্ছে বটে, কিন্তু রাষ্ট্রপতি নির্বাচনের আগে বিজেপির সামনে নিজেদের রাজনৈতিক মতবিরোধকে কোনও ভাবেই সামনে আসতে দিতে চান না মমতা।
তাই আপাতত কোনও ঝগড়া নয়। যা হওয়ার সব ২০ জুলাইয়ের পরেই হবে।